Skupno stališče

z dne 27. maja 1999

Sveta na podlagi člena 34 Pogodbe o Evropski Uniji o pogajanjih v Svetu Evrope v zvezi z osnutkom Konvencije o kriminaliteti na spletu

(1999/364/PNZ)

SVET EVROPSKE UNIJE JE

ob upoštevanju Pogodbe o Evropski uniji in zlasti člena 34(2)(a) Pogodbe,

ob spoznanju pomembnosti razvoja učinkovitih sredstev za preprečevanje in boj proti zlorabi novih, vse bolj uporabnih tehnologij,

ker je Evropski Svet na srečanju v Amsterdamu junija 1997 odobril načrt ukrepanja Skupine na visoki ravni o organiziranem kriminalu, ki med drugim vsebuje predloge za okrepitev boja proti kriminaliteti visoko razvite tehnologije;

ob upoštevanju ukrepov za boj proti kriminaliteti visoko razvite tehnologije, ki jih je Evropska unija že sprejela ali so v teku priprave ali sprejema;

ker so bili pripravljeni dogovori za pripravo in pogajanja Sveta o Evropski konvenciji o kriminaliteti na spletu;

ker so bile države članice v listini "Elementi strategije Unije proti kriminaliteti visoko razvite tehnologije", ki jo je Svet odobril dne 3. decembra 1998, naprošene, da združijo svoje napore na tem področju, na primer s sprejemom splošnih stališč v zvezi z delom mednarodnih forumov na področju kriminalitete visoko razvite tehnologije;

ob upoštevanju skupnega ukrepanja Evropske unije v zvezi z ukrepanjem za boj proti rasizmu in ksenofobiji,

ob upoštevanju "Načrta ukrepanja o pospeševanju varne uporabe interneta" Evropske unije,

v želji kar se da polno prispevati k pogajanjem o predlagani Konvenciji o kriminaliteti na spletu in da bi se izognili nezdružljivosti med to Konvencijo in instrumenti, sestavljenimi v Evropski uniji,

SPREJEL TO SKUPNO STALIŠČE:

Člen 1

1. Države članice podprejo pripravo "Osnutka konvencije o kriminaliteti na spletu" Sveta Evrope (v nadaljevanju "Konvencija"). Zagovarjale bodo vključitev določb, ki bodo olajšale učinkovito preiskavo in preganjanje kaznivih dejanj v zvezi z računalniškimi sistemi in podatki, v Konvencijo.

2. Določbe Konvencije bi morale ustrezno dopolniti materialno kazensko pravo, morale bi zajeti kazniva dejanja zoper zaupnost, integriteto in razpoložljivost računalniških podatkov, kazniva dejanja, povezana z računalniki, kot so računalniška goljufija in ponarejanje ter kazniva dejanja v zvezi z vsebino, kot so kazniva dejanja na področju otroške pornografije. Države članice bi morale zagotoviti, da opredelitve kaznivih dejanj na področju otroške pornografije obravnavajo široko področje specifičnih kriminalnih dejavnosti. Nadalje države članice zagovarjajo, kjer je to ustrezno, vključitev pravil, ki določajo, da dejanja, storjena s pomočjo računalniškega sistema, lahko predstavljajo kršitev z ozirom na njihovo vsebino.

3. Države članice zagotovijo, da je za kazniva dejanja, predvidena v Konvenciji, določena ustrezna sodna pristojnost.

4. Države članice bi morale kar se da široko podpreti oblikovanje določb, ki bodo olajšale mednarodno sodelovanje, vključno z določbami v zvezi z medsebojno pravno pomočjo. Konvencija bi morala zagotoviti hitro sodelovanje v zvezi s kaznivimi dejanji, povezanimi z računalniki ali storjenimi s pomočjo računalnikov. Ta oblika sodelovanja lahko vključuje postavitev 24-urnih policijskih kontaktnih točk, ki dopolnjujejo obstoječe strukture medsebojne pomoči.

5. Države članice bi morale podpreti določbe, ki kot pomožni ukrep predvidevajo, da pogodbenice Konvencije na zahtevo druge pogodbenice kar se da dolgo ohranijo podatke, pri čemer je postopek hranjenja v skladu z njihovo nacionalno zakonodajo.

6. Države članice bi morale podpreti vključitev določb, s katerimi se pogodbenice Konvencije zavezujejo, da bodo poskrbele za pospešeno iskanje podatkov, ki so shranjeni na njihovem ozemlju, v zvezi s preiskavo težkih kaznivih dejanj.

7. V izjemnih primerih in ob upoštevanju ustavnih načel in posebnih varovalk za ustrezno spoštovanje suverenosti, varnosti, javnega reda ali drugih bistvenih interesov drugih držav je treba preučiti tudi možnost čezmejnega računalniškega iskanja za namene preiskave hudega kaznivega dejanja, ki naj se nadalje opredeli v Konvenciji. To pride še posebej v poštev v nujnih razmerah, na primer, v kolikor je potrebno preprečiti uničenje ali spreminjanje dokazov hudega kaznivega dejanja ali preprečiti kaznivo dejanje, ki lahko povzroči smrt ali resne telesne poškodbe osebe.

8. Določbe za čezmejne računalniške preiskave, ki se nanašajo na huda kazniva dejanja, bi se morale v celoti skladati z instrumenti Evropske unije v zvezi z dostopom do podatkov o prometu in njihovo uporabo.

Člen 2

Države članice pri posvetovanjih o Konvenciji, v kolikor je to izvedljivo, uskladijo svoja stališča na pobudo predsedstva in skušajo doseči skupna stališča o vseh vprašanjih, ki pomembno vplivajo na interese Evropske unije. Komisija je v celoti vključena v to delo.

Člen 3

Svet si po potrebi prizadeva za dosego nadaljnjih skupnih stališč v zvezi s Konvencijo.

Člen 4

To skupno stališče se objavi v Uradnem listu.

V Bruslju, 27. maja 1999

Za Svet

Predsednik

O. Schily

--------------------------------------------------